Dedinka Limbach pri Bratislave bola doposiaľ známa len ako sídlo bývalého prezidenta.

Od tohto týždňa ju pozná aj svet. Práve v nej býva bývalý agent ŠtB Ján „Dymič“ Sarkocy (65), ktorého britské médiá nazývajú československým Jamesom Bondom. Po tom, ako ho vypátral Nový Čas, otvorene prehovoril o svojich službách pre komunistické Československo. Jeho slová dali do pozoru britskú verejnosť, pretože obviňuje šéfa labouristov, jednej z dvoch najsilnejších strán, a neúspešného kandidáta na premiéra Jeremyho Corbyna (68) z vedomej spolupráce s ŠtB, za ktorú dostával aj peniaze.

Fotogaléria 6 fotiek v galérii

Suchú nitku nenechal ani na českom premiérovi Andrejovi Babišovi (63) a ako prvý prináša spoveď o jeho úlohách v ŠtB, ktorým sa neúspešne bráni na súdoch.

Aké informácie vám Corbyn dával?

- Poviem vám to takto. Vedel som, čo bude mať Thatcherová na raňajky, obed a večeru a aké bude mať šaty na budúci deň. Corbynovi dávala peniaze iná osoba, ktorá je momentálne významným poslancom. Verbovanie sa konalo pod ochranou Ruska.

Bol Corbyn jediným predstaviteľom labouristov, ktorý dostával peniaze?

- Tých tam bolo viac a neboli to len poslanci, ale aj vyššia vrchnosť. Nie je slušné ich menovať. No nemali by to popierať.

Vedel Corbyn, že ste agentom ŠtB?

- To bola vedomá spolupráca. To, čo nemohli robiť Rusi, sme robili my. Boli sme „number one“. Diplomat a agent bolo to isté.

Hovoril vám aj tajné informácie?

- Dôverné informácie.

Boli Corbynove informácie cenné pre ŠtB?

- Boli veľmi dobré.

Čo z toho Corbyn mal, iba peniaze?

- Tam nebol len peňažný motív. To sú absolventi univerzít, kde sa učí otázka memorácie. To, čo chýba tým našim bastardom politikom.

Pomáhal vám z presvedčenia?

- Keby sa niečo stalo v tom čase, mohol ísť bývať do Ruska. Keď sa na niekom robilo a vedeli sme kto, kde a čo.

Podľa zväzkov ste sa stretli trikrát?

- To nie je podstatné, čo je vo zväzkoch. Veľa sa skartovávalo. Jasné, že tých schôdzok bolo viac. Bolo to v takých intelektuálnych kruhoch.

Čo závažné vám povedal, niečo, čo vás zarazilo?

- Cez odbory a mierové hnutia sa riešili otázky, čo boli s Nelsonom Mandelom. Zapadá to, lebo on a jeho partia sa zúčastňovali na príprave podporných podujatí. Nakoniec sme urobili koncert vo Wembley. To financovalo Československo.

To myslíte Live Aid?

- To som robil ja. On udržiaval dobré kontakty s manželkou Mandelu. Ženy sú dobrý zdroj.

Aký bol záujem Československa na pomoci Mandelovi?

- To bolo v rámci celého východoeurópskeho bloku. Ukázať, že my sme tí dobrí. Ale nielen z toho dôvodu. Tam musíte vidieť aj iné záujmy, rozvoj obchodu. Keď tam máte človeka, ktorý vám je naklonený, tvorí vstup.

Vy ste zneužili najväčšie hudobné hviezdy na to...

- My sme nezneužívali nikoho. To si zle vykladáte. Tam neboli záujmy zneužiť, ale z toho hnutia labouristov, chceli dokázať, že oni sú tí dobrí a vedia bojovať proti systému, a prišli, či to vieme podporiť, tak sme to podporili.

Corbyn tvrdí, že nevie, že ste boli príslušníkom tajnej služby. Vedel o tom?

- Každý na takýchto zastupiteľských úradoch mal visačku. Oni vždy vedeli, kto čo je, pretože ja som tam šiel oficiálne ako ochranca ekonomických záujmov.

Ako ste sa zoznámili?

- Prídete, porozprávate sa slušne, že či by chcel, alebo nechcel. Ako sa na to pozerá.

Ktorá z tých informácií od Corbyna najviac pomohla vašim šéfom?

- Nám to pomohlo v teréne, aby sme sa mohli odpichovať do ďalších kontaktov.

Rozprávali ste sa aj o bezpečnostných otázkach?

- Áno, ono to vychádzalo z mierových hnutí, a tie dostávali správy z ministerstva obrany.

Robil to Corbyn z ideologického presvedčenia?

- Ťažko povedať, on bol čestný a slušný človek.

Slušný komunista?

- Hlúpy. (smiech)

Podpísal Corbyn nejakú dohodu?

- Na 99 % mal podpis.

Stretli ste sa vtedy s pánom Babišom?

- (smiech). Veď máte v jeho spise lustračný list.

Ale či ste sa osobne stretli?

- Keďže mal ísť niekam a bol dobrý spisovateľ, tak boli tam kontakty.

Môžete potvrdiť to, čo súd dokázal, že bol agentom?

- Od začiatku bol vedomý spolupracovník. Preberali sme ho do riadenia z toho dôvodu, že vycestovával do Maroka s tým že pomocný by bol v riadení ako cez rezidentúru Alžír.

Vy ste sa s ním osobne stretli?

- Tak niekto ho musel prečeknúť, či bude ochotný robiť.

Takže pekne písal?

- Bol to dobrý spisovateľ. (smiech) Ja som Babiša mal, to bola náhoda, ja som bol pripravovaný do UNESCO do Paríža, no bol trapas v Londýne, taký chlapec z Moravy, nejaký Maňák tam mal problémy, bolo treba vycestovať do Londýna.

Vy ste sa stretávali s Babišom v Bratislave?

- Ja som bol s nimi iba na preberacej schôdzke. On robil pre určitú súčasť tu, no to nie je v tom spise. Ja ho mám tiež.

Priniesol užitočné informácie?

- Veď tie boli hodnotené veľmi dobre a hlavne pre domácu kontru.

Ako to bolo finančne hodnotené?

- On bral peniaze, každý. Vtedy to bolo okolo tisíc až päťtisíc korún. Vždy mal rád peniaze. Zaujímavé na tom je, že on má veľmi nepriateľský vzťah k bratovi bankárovi.

Po tých rokoch aký máte pocit, že ste robili to, čo ste robili, v tých 80. rokoch?

- Dobrý. Tak ako aj dnes robia títo chlapci pre tento režim, tak sú spokojní. Práca vás naplňuje. Stretávate sa so svetovou elitou, nie s nejakými pobehajmi, čo vykrikujú tu v parlamente nejaké hlúposti.

Vy sa poznáte aj s pánom Šumanom, ktorý tvrdil, že sa Babiš nezaviazal?

- To je hlúposť, on tam bol. Tu sa skartovávalo vo veľkom a bol zmätok.

Nemyslíte, že by sa pán Babiš mal k tým veciam postaviť priamo ako vy?

- Čestný človek sa postaví priamo.

Nechceli ste vypovedať v spore s Babišom?

- Bol tu jeho advokát.

Videli ste spis Babiša?

- Videl som originál. Nič nie je sfalšované.

Prečo to robil?

- Veď mu bolo dobre. Je to typ človeka, ktorý chce profitovať.

Stretli ste sa aj s Jurajom Širokým?

- S Ďurom som hrával futbal. On bol taký typ ako Babiš.

Podieľali ste sa na diskreditácii prezidenta Kováča?

- Na tom nebolo potrebné sa podieľať, lebo on sa diskreditoval sám. Tam neboli informácie o ňom, ale to otvoril Lexa. V čase, keď chceli zdiskreditovať jeho syna a chceli aktivovať nejakého agenta.

Kto je agent Dymič?